CELEX: 32020R0355
Language: sl
Date: 2020-02-26 00:00:00
Title: Uredba Komisije (EU) 2020/355 z dne 26. februarja 2020 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe poliglicerol poliricinoleata (E 476) v tekočih emulzijah rastlinskih olj (Besedilo velja za EGP)

5.3.2020   
               
               
                  SL
               
               
                  Uradni list Evropske unije
               
               
                  L 67/28
               
            
         UREDBA KOMISIJE (EU) 2020/355
         z dne 26. februarja 2020
         o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe poliglicerol poliricinoleata (E 476) v tekočih emulzijah rastlinskih olj
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
         ob upoštevanju naslednjega:
         
                     (1)
                  
                  
                     V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
                  
               
                     (2)
                  
                  
                     Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
                  
               
                     (3)
                  
                  
                     V skladu s Prilogo II k Uredbi (ES) št. 1333/2008 je poliglicerol poliricinoleat (E 476) že odobren aditiv za živila v kategoriji živil 02.2.2 „Druge emulzije masti in olj, vključno z namazi, kakor so opredeljeni v Uredbi Sveta (ES) št. 1234/2007, ter tekoče emulzije“ (z najvišjo dovoljeno vsebnostjo 4 000 mg/kg), vendar samo za mazave maščobe, kot so opredeljene v členu 115 Uredbe Sveta (ES) št. 1234/2007 (3) in v Prilogi XV k navedeni uredbi, z vsebnostjo maščobe 41 % ali manj ter podobne mazave proizvode z vsebnostjo maščobe manj kot 10 %. Uredba (ES) št. 1234/2007 je bila pozneje razveljavljena z Uredbo (EU) št. 1308/2013 Evropskega parlamenta in Sveta (4).
                  
               
                     (4)
                  
                  
                     27. maja 2017 je bil vložen zahtevek za izdajo dovoljenja za uporabo poliglicerol poliricinoleata (E 476) kot emulgatorja v tekočih emulzijah rastlinskih olj z vsebnostjo maščobe 70 % ali manj za prodajo končnemu potrošniku. Komisija je pozneje zahtevek dala na voljo državam članicam v skladu s členom 4 Uredbe (ES) št. 1331/2008.
                  
               
                     (5)
                  
                  
                     Poliglicerol poliricinoleat (E 476) je emulgator vode v olju, ki lahko tvori zelo stabilne oljne emulzije z visoko vsebnostjo vode. V študijah, ki jih je pripravil vložnik z namenom primerjave učinkovitosti različnih emulgatorjev pri proizvodnji tekočih emulzij rastlinskih olj z zmanjšano vsebnostjo maščobe, so bili pri poliglicerol poliricinoleatu (E 476) doseženi najboljši rezultati, tako v smislu fizičnih kot organoleptičnih lastnosti pridobljenega proizvoda. Emulzija se lahko uporablja enako kot rastlinska olja za pripravo hladnih in toplih jedi. Vendar ima manjšo vsebnost maščobe (70 % ali manj) in zato tudi nižjo energijsko vrednost kot rastlinsko olje, iz katerega je pridobljena. Vsebnost poliglicerol poliricinoleata (E 476), ki je bila potrebna za dosego nameravane tehnološke funkcije, je znašala 4 000 mg/kg.
                  
               
                     (6)
                  
                  
                     Evropska agencija za varnost hrane (v nadaljevanju: Agencija) je 24. marca 2017 predložila znanstveno mnenje o ponovni oceni poliglicerol poliricinoleata (E 476) (5) in določila sprejemljivi dnevni vnos (ADI) 25 mg poliglicerol poliricinoleata na kg telesne teže na dan. Ob upoštevanju, da ocene izpostavljenosti niso presegale sprejemljivega dnevnega vnosa, je Agencija ugotovila, da poliglicerol poliricinoleat (E 476) kot aditiv za živila ne pomeni tveganja za varnost, če se uporablja pri dovoljeni ali domnevni uporabi in ravni uporabe.
                  
               
                     (7)
                  
                  
                     Vložnik je v zahtevku izpostavljenost ocenil z uporabo modela vnosa aditivov za živila (6), ki ga je razvila Agencija. Pridobljene ocene kažejo, da dodatna uporaba poliglicerol poliricinoleata (E 476) pri najvišji dovoljeni vsebnosti 4 000 mg/kg v tekočih emulzijah rastlinskih olj z vsebnostjo maščobe 70 % ali manj ne pomeni tveganja za varnost, saj ne bi pomenila skupne izpostavljenosti, ki bi prekoračila določeni sprejemljivi dnevni vnos te snovi.
                  
               
                     (8)
                  
                  
                     V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Agencije, razen če zadevna posodobitev ne bo imela učinka na zdravje ljudi.
                  
               
                     (9)
                  
                  
                     Ker razširjena uporaba poliglicerol poliricinoleata (E 476) v kategoriji živil 02.2.2 ne predstavlja tveganja za varnost, je v zvezi z njo potrebna posodobitev seznama Unije, ki ne bo imela učinka na zdravje ljudi, zato ni treba zaprositi za mnenje Agencije.
                  
               
                     (10)
                  
                  
                     Zato je primerno odobriti uporabo poliglicerol poliricinoleata (E 476) kot emulgatorja v tekočih emulzijah rastlinskih olj z vsebnostjo maščobe 70 % ali manj za prodajo končnemu potrošniku v kategoriji živil 02.2.2 „Druge emulzije masti in olj, vključno z namazi, kakor so opredeljeni v Uredbi Sveta (ES) št. 1234/2007, ter tekoče emulzije“.
                  
               
                     (11)
                  
                  
                     Prilogo II k Uredbi (ES) št. 1333/2008 bi bilo zato treba ustrezno spremeniti.
                  
               
                     (12)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Priloga II k Uredbi (ES) št. 1333/2008 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 26. februarja 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 354, 31.12.2008, str. 16.
         
            (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
         
            (3)  Uredba Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (UL L 299, 16.11.2007, str. 1).
         
            (4)  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
         
            (5)  EFSA Journal 2017;15(3):4743.
         
            (6)  https://www.efsa.europa.eu/en/applications/foodingredients/tools.
      
      
         
            PRILOGA
            V delu E Priloge II k Uredbi (ES) št. 1333/2008 se v kategoriji živil 02.2.2 „Druge emulzije masti in olj, vključno z namazi, kakor so opredeljeni v Uredbi Sveta (ES) št. 1234/2007, ter tekoče emulzije“ vnos za poliglicerol poliricinoleat (E 476) nadomesti z naslednjim:
            
               
                            
                        
                        
                           „E 476
                        
                        
                           poliglicerol poliricinoleat
                        
                        
                           4 000 
                        
                        
                            
                        
                        
                           samo mazave maščobe, kot so opredeljene v členih 75(1)(h) in 78(1)(f) ter v delu VII in Dodatku II Priloge VII k Uredbi (ES) št. 1308/2013 (*1), z vsebnostjo maščobe 41 % ali manj in podobni mazavi proizvodi z vsebnostjo maščobe manj kot 10 %; tekoče emulzije rastlinskih olj z vsebnostjo maščobe 70 % ali manj za prodajo končnemu potrošniku